KOMISSION PÄÄTÖS,
tehty 28 päivänä maaliskuuta 1995,
suojatoimenpiteistä afrikkalaista sikaruttoa vastaan Sardiniassa, Italiassa (95/108/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 10 artiklan,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (3), sellaisena kuin se on viimeksi muutettuna neuvoston direktiivillä 92/118/ETY, ja erityisesti sen 9 artiklan,
sekä katsoo, että
afrikkalaisen sikaruttotilanteen takia Italiassa komissio on tehnyt afrikkalaiseen sikaruttoon liittyvistä tietyistä suojatoimenpiteistä Sardiniassa, Italiassa 30 päivänä heinäkuuta 1992 päätöksen 92/451/ETY (4),
afrikkalaista sikaruttoa voidaan pitää paikallistautina Italian Sardinian alueen Nuoron provinssissa,
afrikkalaisen sikaruton esiintyminen voi vaarantaa vakavasti Italian muiden alueiden ja muiden jäsenvaltioiden karjan elävien sikojen, tuoreen sianlihan ja tiettyjen lihavalmisteiden kaupan,
Italian esittämän afrikkalaisen sikaruton hävittämis- ja valvonta-ohjelman hyväksymisestä vuodelle 1995 ja yhteisön taloudellisen tuen määrän vahvistamisesta 21 päivänä joulukuuta 1994 tehdyn komission päätöksen 94/881/EY (5) tarkoituksena on hävittää afrikkalainen sikarutto muilta Sardinian saastuneilta alueilta,
huomioon ottaen eläinten terveystilanteen Sassarin, Oristanon ja Cagliarin provinsseissa selkeyden vuoksi olisi kumottava päätös 92/451/ETY ja hyväksyttävä uusi teksti,
Italian viranomaiset ovat toteuttaneet lainsäädännöllisiä toimenpiteitä estääkseen elävien sikojen, tuoreen sianlihan ja eräiden sianlihatuotteiden siirtymisen Sardinian alueelta ja näiden lainsäädännöllisten toimenpiteiden toteuttamisella varmistetaan tämän päätöksen täytäntöönpanon tehokkuus, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Italia kieltää Suidae-sukuisten eläinten siirtämisen Sardinian alueelta.
2 artikla
1. Italia kieltää Suidae-sukuista eläimistä peräisin olevan tuoreen lihan siirtämisen Sardinian alueelta.
2. Poiketen siitä, mitä 1 kohdassa määrätään, tuoretta sianlihaa voidaan lähettää Sardinian alueen ulkopuolelle edellyttäen, että kyseinen liha:
a) on peräisin sioista, jotka on tuotu Sardinian alueelle teurassioiksi neuvoston direktiivin 64/432/ETY (6) tai neuvoston direktiivin 72/462/ETY (7) säännösten mukaisesti.
Mainitut teurastukseen tarkoitetut siat on kuljetettu suoraan tulosatamasta nimettyyn teurastamoon. Ne on teurastettu kahdentoista tunnin kuluessa teurastamoon tulosta,
tai
b) on peräisin sioista,
- jotka on pidetty toimivaltaisen eläinlääkintäviranomaisen hyväksymällä tilalla; tilan on sijaittava Sassarin, Oristanon tai Cagliarin provinssissa,
- jotka on pidetty vähintään neljä kuukautta alkuperätilalla,
- jotka on pidetty tilalla, joka sijaitsee vähintään kymmenen kilometrin päässä mistään viimeisen 3 kuukauden aikana tapahtuneesta afrikkalaisen sikaruton esiintymästä,
- jotka on pidetty tilalla, jolle ei ole tuotu sikoja viimeisen kolmenkymmenen päivän aikana,
- jotka kuuluvat tilan sellaiseen sikapopulaatioon, joka on komission päätöksen 94/881/EY mukaisessa afrikkalaisen sikaruton hävittämisohjelmassa vaaditun koerokotusohjelman piirissä ja jossa ei ole havaittu afrikkalaisen sikaruton viruksen vasta-aineita viimeisen kuuden kuukauden aikana,
- joille on tehty serologinen koe 4 päivää ennen teurastukseen kuljettamista ja joilla ei ole todettu afrikkalaisen sikaruton vasta-aineita,
- joille on tehty kliininen tutkimus alkuperätilalla 24 tuntia ennen kuljetusta. Kaikki alkuperätilan siat on tutkittava ja tila-alue tarkastettava. Eläimet on merkittävä tunnistettaviksi korvamerkillä alkuperätilalla, jotta niiden alkuperätila voidaan jäljittää,
- jotka on kuljetettu suoraan alkuperätilalta nimettyyn teurastamoon. Kulkuneuvo on puhdistettava ja desinfioitava ennen lastausta ja se on sinetöitävä virallisesti. Sikojen mukana on seurattava terveystodistus, jossa vakuutetaan niiden olevan edellä olevissa luetelmakohdissa olevien vaatimusten mukaisia ja jossa on toimivaltaisen viranomaisen allekirjoitus,
- jotka on teurastettu 12 tunnin kuluessa teurastamoon tulosta.
3. Edellä 2 kohdassa tarkoitettu liha on pidettävä erillään lihasta, joka ei täytä mainitun kohdan a tai b alakohdan edellytyksiä.
3 artikla
Sardinian alueelta lähetetyn lihan mukana on seurattava virkaeläinlääkärin todistus. Todistuksessa on oltava seuraava maininta:
"Suojatoimenpiteistä afrikkalaista sikaruttoa vastaan Sardiniassa, Italiassa tehdyn komission päätöksen 95/108/EY mukaista lihaa".
4 artikla
1. Italia kieltää sianlihatuotteiden siirtämisen Sardinian alueelta.
2. Poiketen siitä, mitä 1 kohdassa määrätään, sianlihatuotteita voidaan lähettää Sardinian alueen ulkopuolelle edellyttäen, että kyseiset tuotteet:
a) on käsitelty eläinten terveyttä koskevista vaatimuksista yhteisön sisäisessä lihatuotteiden kaupassa 22 päivänä tammikuuta 1980 annetun neuvoston direktiivin 80/215/ETY (8) 4 artiklan 1 kohdan a alakohdan säännösten mukaisesti, tai
b) on valmistettu nimetyssä laitoksessa ja vain lihasta, joka:
i) täyttää 2 artiklan 2 ja 3 kohdan vaatimukset, tai
ii) on tuotu Sardinian alueelle tuoreena sianlihana terveyttä koskevista ongelmista yhteisön sisäisessä tuoreen lihan kaupassa annetun neuvoston direktiivin 64/433/ETY (9) säännösten mukaisesti.
5 artikla
Lähetettäessä Sardinian alueelta 4 artiklan 2 kohdan b alakohdassa tarkoitettuja lihatuotteita, niiden mukana on seurattava virkaeläinlääkärin todistus. Tässä todistuksessa on oltava seuraava maininta:
"Suojatoimenpiteistä afrikkalaista sikaruttoa vastaan Sardiniassa, Italiassa tehdyn komission päätöksen 95/108/EY mukaisia lihatuotteita".
6 artikla
Italia esittää kaikille jäsenvaltioille ja komissiolle luettelon, josta käy ilmi 2 artiklassa tarkoitettujen teurastamoiden nimet ja sijaintipaikat ja 4 artiklan 2 kohdan b alakohdassa tarkoitettujen laitosten nimet ja sijaintipaikat, ja jotka ovat eläinlääkinnällisen keskusviranomaisen hyväksymiä.
7 artikla
1. Italia perustaa kansallisen koordinointi- ja seurantakomitean. Komitean puheenjohtajan nimittää eläinlääkinnällinen keskusviranomainen, joka on vastuussa tämän päätöksen täytäntöönpanosta ja afrikkalaisen sikaruton hävittämistoimenpiteiden tarkistamisesta. Komitean tulee:
- kerätä tietoja Sardinian alueen viranomaisten toimeenpanemista valvontatoimista;
- komitean tulee olla varustettu tietojenkäsittelyä varten;
- komitealla on oltava nopeat viestintäyhteydet Sardinian alueella.
2. Eläinlääkinnällinen keskusviranomainen voi tarvittaessa määrätä muista suojatoimenpiteistä kuin tässä päätöksessä tarkoitetuista.
8 artikla
Jäsenvaltioiden on tehtävä kauppaan soveltamiinsa toimenpiteisiin tämän päätöksen noudattamisen edellyttämät muutokset. Niiden on ilmoitettava tästä komissiolle viipymättä.
9 artikla
Kumotaan päätös 92/451/ETY.
10 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä maaliskuuta 1995.